Proiect
PARLAMENTUL REPUBLICII MOLDOVA

L E G E

Lege pentru completarea Legii nr.1264 din 19.07.2002 privind declararea şi controlul veniturilor şi al proprietăţii demnitarilor de stat, judecătorilor, procurorilor, funcţionarilor publici şi a unor persoane cu funcţie de conducere, publicată în Monitorul Oficial nr.124-125/991 din 05.09.2002.

Parlamentul adoptă prezenta lege organică. 

Articol unic. – Legea nr.1264 din 19.07.2002 privind declararea şi controlul veniturilor şi al proprietăţii demnitarilor de stat, judecătorilor, procurorilor, funcţionarilor publici şi a unor persoane cu funcţie de conducere, publicată în Monitorul Oficial nr.124-125/991 din 05.09.2002, se completează după cum urmează:

La articolul 13, alineatul (1), în finalul primei fraze se pune virgulă şi se completează cu următoarea sintagmă „precum şi pe paginile de Internet oficiale ale Preşedinţiei, Parlamentului, Guvernului, ministerelor, celorlalte autorităţi ori instituţii publice centrale şi locale. Publicarea în mijloacele de informare în masă republicane sau locale şi plasarea pe paginile de Internet oficiale se efectuează în termen de 30 zile de la termenul limită de depunere a declaraţiei, în conformitate cu articolul 8 al prezentei legi”. 

PREŞEDINTELE  PARLAMENTULUI

NOTĂ INFORMATIVĂ
la proiectul de Lege pentru completarea Legii nr.1264 din 19.07.2002 privind declararea şi controlul veniturilor şi al proprietăţii demnitarilor de stat, judecătorilor, procurorilor, funcţionarilor publici şi a unor persoane cu funcţie de conducere, publicată în Monitorul Oficial nr.124-125/991 din 05.09.2002.
Declaraţiile de avere constituie instrumente foarte utile pentru ca cetăţenii să poată cunoaşte parlamentarii, membrii Guvernului şi persoanele cu funcţii de răspundere din punct de vedere al statutului social, al bunurilor acumulate (bunuri dar şi proprietăţi) atît individuale cît şi de partid. Cetăţenii trebuie să cunoască aceste aspecte despre cei pe care i-au ales, să se poată informa în ce măsură cel ales sau numit în funcţie, în decursul mandatului a avut grijă să sprijine dezvoltarea comunităţii. 

Instrumentul declarării şi al controlului averilor a fost insuficient folosit pînă acum în scopul creşterii responsabilităţii demnitarilor vis-a-vis de societate. Daca reglementările privind declararea si controlul averilor oficialilor sunt în general adecvate, practica în acest domeniu este mai mult decît nesatisfăcătoare, fapt confirmat cu prisosinţă de monitorizările realizate organizaţiile neguvernamentale si de ziarişti.
Aplicarea prevederilor iniţiativei legislative în cauză va contribui considerabil la realizarea Hotărîrii Guvernului nr.255 din 09.03.2005 privind Strategia Naţională de edificare a societăţii informaţionale - "Moldova electronică" (Monitorul Oficial 46-50/336 din 25.03.2005).
Astfel, construirea unei societăţi bazată pe adevărate valori democratice implică aplicarea unor măsuri pentru asigurarea transparenţei şi colaborării deschise şi necondiţionate cu societatea, iar publicarea pe paginile Internet a declaraţiilor de venit ale Preşedintelui Republicii Moldova, deputaţilor, membrilor Guvernului, Preşedintelui Curţii Constituţionale, Preşedintelui Curţii Supreme de Justiţie, Procurorului General, Preşedintelui Curţii de Conturi, Guvernatorului Băncii Naţionale a Moldovei, Directorului Serviciului de Informaţii şi Securitate este o măsură de eficientizare a relaţiilor cu societatea civilă.

